रोहतक में 1997 में बम धमाके के 2 केस; 80 में से 28 गवाह पेश नहीं हुए
हरियाणा के रोहतक में करीब 26 साल पहले हुए सिलसिलेवार 2 बम धमाकों में कोर्ट आज अपना फैसला सुनाएगी। न्यायालय द्वारा सोमवार को ही इस मामले में अपना फैसला सुरक्षित कर लिया गया था।
हरियाणा के रोहतक में करीब 26 साल पहले 1997 में हुए सिलसिलेवार 2 बम धमाकों में कोर्ट ने शुक्रवार को अपना फैसला सुना दिया। बम ब्लास्ट के आरोपी अब्दुल करीम उर्फ टुंडा को कोर्ट ने सबूतों के अभाव में बरी कर दिया है। टुंडा को मोस्ट वांटेड आतंकी दाऊद इब्राहिम का करीबी माना जाता है।
पुलिस रिकॉर्ड के अनुसार वर्ष 1997 में रोहतक शहर में सिलसिलेवार 2 बम धमाके हुए थे। पहला पुरानी सब्जी मंडी में एक रेहड़ी में हुआ। वहीं इसके करीब आधे घंटे बाद किला रोड पर भी बम धमाका हुआ था। इन बम धमाकों में 8-9 लोग घायल हो गए थे। पुलिस ने 2 केस दर्ज किए थे। जिनमें कुल 80 गवाह थे लेकिन उनमें से 22 कोर्ट तक नहीं पहुंचे। 
अब्दुल करीम उर्फ टुंडा का बताया था हाथ 
बम धमाकों के बाद पुलिस ने इस पूरे मामले की जांच की थी। जिसके बाद कहा गया कि इन बम धमाकों के पीछे उत्तर प्रदेश के गाजियाबाद निवासी अब्दुल करीम उर्फ टुंडा का हाथ है। मगर, उस वक्त टुंडा विदेश जा चुका था। इसके बाद अब्दुल करीम उर्फ टुंडा विदेश से लौटा तो साल 2013 में उसे गिरफ्तार किया गया।
गिरफ्तारी के बाद 26 अक्टूबर 2013 को अब्दुल करीम उर्फ टुंडा की पहली तारीख लगी थी। इसके बाद कुल 69 तारीखें लगी। जिसमें 17 फरवरी यानी आज अंतिम तारीख है। जिसमें एडिशनल सेशन जज राजकुमार यादव की कोर्ट ने टुंडा को बरी कर दिया।
टुंडा के वकील बोले- पुलिस आरोप साबित नहीं कर पाई
बचाव पक्ष के वकील विनीत वर्मा ने बताया कि अब्दुल करीम उर्फ टुंडा पर बम बनाने, ट्रेनिंग देने व ब्लास्ट करवाने सहित षड्यंत्र में शामिल होने के आरोप थे। लेकिन पुलिस कोर्ट में किसी भी आरोप को साबित नहीं कर पाई। इसलिए कोर्ट ने उसे बरी कर दिया। यह कह सकते हैं कि सबूतों के अभाव में बरी हुआ है।
उन्होंने बताया कि अब्दुल करीम उर्फ टुंडा के खिलाफ रोहतक में 2 केस दर्ज थे। FIR नंबर 70 में कुल 42 गवाह थे, जिनमें से 34 गवाह पेश हुए। वहीं FIR नंबर 71 में 38 गवाह बनाए गए थे, जिनमें से 18 गवाह ही पेश हुए। कई गवाहों की मौत हो चुकी है और कई पहुंचे नहीं।
गिरफ्तारी के समय थे 33 मुकदमे
अब्दुल करीम उर्फ टूंडा जिस समय गिरफ्तार हुआ उस समय कुल 33 मुकदमे थे। जिनमें से पानीपत, सोनीपत व रोहतक में बम ब्लास्ट सहित राजस्थान व यूपी में भी मामले थे। इनमें से अब तक केवल सोनीपत के ब्लास्ट में सजा सुनाई गई है। वहीं दो केस में शुक्रवार को रोहतक अदालत ने बरी कर दिया।
अब चल रहे 5 में से 4 केस यूपी में
अब अब्दुल करीम उर्फ टुंडा के खिलाफ 5 केस चल रहे हैं। जिनमें से 4 केस उत्तर प्रदेश में चल रहे हैं और एक केस राजस्थान की टाडा कोर्ट में चल रहा है। अन्य मामलों में अब्दुल करीम को बरी किया जा चुका है। अब्दुल करीम उर्फ टुंडा फिलहाल राजस्थान की अजमेर जेल में बंद है।
मुख्य आरोपी हो चुका बरी
रोहतक कोर्ट से इन बम ब्लास्ट के दोनों मामलों के मुख्य आरोपी मुहम्मद अमीर खान पहले ही बरी हो चुका है। एक बम धमाके की FIR नंबर 70 में मोहम्मद अमीर खान को 26 फरवरी 2011 को व FIR नंबर 71 में 9 जनवरी 2012 में बरी किया गया।